
1. „Prezenţa Bisericii în domeniul şcolar se manifestă în mod deosebit prin 
şcoala catolică. Desigur, ea urmăreşte, mai puţin decât celelalte şcoli, scopuri 
culturale şi formarea umană a tinerilor. Dar elementul ei caracteristic este 
crearea în comunitatea şcolară a unei atmosfere însuflețite de spiritul 
evanghelic al libertății şi iubirii, ajutarea adolescenților pentru ca, o dată cu 
dezvoltarea personalităţii proprii, să crească şi conform cu făptura cea nouă în 
care au fost transformați prin Botez şi, în sfârşit, orientarea întregii culturi 
umane spre vestea mântuirii, astfel încât cunoaşterea pe care elevii o dobândesc 
treptat despre lume, viaţă şi om să fie luminată de credinţă. În acest fel, şcoala 
catolică, având deschiderea cuvenită faţă de exigenţele progresului actual, îşi 
educă elevii la promovarea eficientă a binelui cetăţii pământeşti şi îi pregăteşte 
la slujire în vederea răspândirii împărăției lui Dumnezeu pentru ca, ducând o 
viață exemplară şi apostolică, aceştia să devină plămadă de mântuire pentru 

comunitatea umană” (GE 8). 


2. Şcoala şi Biserica merg mână în mână de secole. Şi este ceva normal 
pentru că amândouă centrează activitatea lor în jurul omului şi fiecare, în 
domeniul propriu, încearcă să ajute persoana şi comunitatea umană să ajungă 
la realizarea deplină. Putem spune că, la început, atât naşterea unor institute 
religioase catolice orientate spre educaţie, cât şi prezenţa unor persoane cu 
chemare evanghelizatoare în acest domeniu şcolar au fost cerute de „necesitatea 
de a da un răspuns, de a se dărui acelora de care nimeni nu se ocupa; de a face 
ceea ce nimeni nu făcea” (Ursulinele, sfântul Iosif Calasanz, sfântul loan 
Baptist de la Salle, Don Bosco...). Aşa a fost în trecut, dar nu suntem în secolul 
al XVII-lea. În zilele noastre, avem o evidenţă istorică: educaţia este un 
domeniu de care se ocupă puterile publice, autoritățile civile, guvernele şi 
diferite instituţii particulare neconfesionale. În acest context, la începutul celui 
de al treilea mileniu, ne punem mai multe întrebări: 

— Când vorbim de „şcoala catolică”, ce înţelegem? 

— Are sens astăzi o şcoală catolică, o şcoală confesională? 

— Ce rol, ce semnificaţie socială au şcolile confesionale catolice? 

— Nu este de ajuns prezenţa unor profesori creştini, care activează în orice 
şcoală, fără „un nume de familie”? 

— Într-o lume globalizată, care încearcă să reducă diferenţele chiar dacă nu 
reuşeşte, trebuie să mai fie astăzi şcoli catolice? 


3. Din punct de vedere juridic, răspunsul la prima întrebare, adică ce este o 
şcoală catolică, este uşor şi-l găsim în canonul 803 al Codului de drept canonic: 
„Scoala catolică este şcoala condusă de autoritatea ecleziastică competentă sau 
de o persoană juridică ecleziastică publică, ori şcoala recunoscută ca atare de 
autoritatea ecleziastică, printr-un document scris”. 

Este o şcoală care se naşte din exercitarea unui drept: acela al libertăţii de 
educaţie recunoscută de legile internaţionale care afirmă că orice persoană 
fizică sau juridică are dreptul de a crea instituţii educative şi concretizată de 
legile unor ţări („Statul promovează principiile învățământului democratic şi 
garantează dreptul la educaţie diferențiată, pe baza pluralismului educațional” 
— art. 5 $ 2 din Legea învățământului; „Învăţământul particular constituie o 

alternativă la învățământul de stat sau îl completează” — art. 103 § 1). 


4. Totuşi, cred că nivelul juridic este un minim extern. Sper că cel puţin un 
lucru este clar pentru toţi: catolicitatea unei şcoli se poate judeca mai bine după 
adevărul unor fapte, decât pentru că aşa atestă unele documente. Răspunsul la 
această primă întrebare, precum şi la celelalte, nu poate veni decât de la 
convingerea că şcoala catolică oferă o alternativă. O educaţie într-adevăr 
evanghelizatoare trebuie să se caracterizeze prin faptul de a avea o altă logică, 
de a pune accentele altfel, de a fi o alternativă care să nu se mulțumească cu a 
oferi un mai mare grad de eficacitate la nivel intelectual, de disciplină sau 
condiţii şi mijloace mai performante. O educaţie alternativă trebuie să facă ceea 
ce alţii nu fac, trebuie să schimbe definiţia problemei, să se centreze asupra 
finalităților. Nu contează atât de mult CUM, ci PENTRU CE. 

În acest sens, sunt diferiţi autori care subliniază faptul că, pentru a putea 
vorbi despre şcoală catolică, trebuie îndeplinite cel puţin cinci condiţii: 

a) Fundamentul unei şcoli catolice (sau creştine) este creştinătatea 
educatorilor, a comunităţii educative. Şi acest lucru înseamnă un ansamblu de 
atitudini permanente care se arată, de exemplu, atunci când se face selecția 
elevilor, nu după criterii de prestigiu social sau de putere economică, ci altfel; 
sau când există preocupare pentru o actualizare permanentă sau se face un efort 
de sensibilizare a conştiinţelor față de problemele umane şi, deci, faţă de 
valorile evanghelice. Este o bază de credinţă care se traduce într-o pasiune 

pentru a cunoaşte, într-o curiozitate fără limită pentru adevăr, într-o atitudine 
de apropiere faţă de nevoile istorice ale oamenilor, într-o experienţă reală a lui 
Dumnezeu şi o cunoaştere adâncă a lui Isus Cristos, piatra unghiulară în orice 
instituție creştină. Educatorii sunt primii responsabili de crearea unui stil 
specific creştin care să fie particularitatea şcolii (din cuvintele unui teolog 
spaniol, Olegario Gonzalez de Cardenal). 

b) O şcoală catolică, o şcoală creştină are o viziune despre om care înţelege 
persoana umană ca subiect activ, responsabil, liber, solidar şi protagonist al 
istoriei. Nu poate fi vorba de un proiect pur teoretic, ci de un proiect întrupat 
în viaţă şi în organizarea şi metodologia şcolii. Este o şcoală configurată pentru 
„persoana” umană. Persoanele sunt centrul proiectului educativ. Nu este o 
şcoală neutră, aseptică. 

c) Trebuie să fie cu adevărat ŞCOALĂ, adică o comunitate educativă 
caracterizată prin competenţa profesională a cadrelor didactice, prin atitudinea 
de formare permanentă, prin respectul faţă de elevi, printr-un stil de relaţii cu 
elevii personal şi prietenos, prin încrederea în posibilităţile persoanei, prin 
metodologia riguroasă de lucru, prin deschiderea unei participări active din 
partea elevilor şi a părinţilor. 

Nu trebuie să se izoleze de celelalte instituţii educative. Este în slujba 
societăţii, are un rol social şi trebuie să cultive relaţiile cu lumea politică, cu 
cea economică, cu lumea culturii... Nu se naşte ca o inițiativă „ghetou”, închisă 
pentru cei care nu sunt catolici, ci deschisă pentru toţi cei care sunt de acord cu 
propunerea sa educativă. Este şi loc de întâlnire, de dialog între tineri de 
credinţe şi atmosfere sociale diferite. 

Este o şcoală care se integrează în planurile şcolare şi în legislaţia fiecărei 
țări atât timp cât acestea respectă drepturile fundamentale ale omului, începând 
cu respectul vieţii şi libertatea religioasă. 

d) Trebuie să fie un loc de explicaţie a mesajului evanghelic, de prezentare 
vie şi explicită a evangheliei, un loc de acţiune pastorală adevărată şi specifică 
pentru că participă la misiunea evanghelizatoare a Bisericii şi este loc de 
experienţă eclezială. În acest sens, Congregația pentru Educaţia Catolică, în 
documentul publicat în decembrie 1997 şi intitulat Școala catolică în pragul 
celui de al treilea mileniu, aminteşte că: 


Prezenţa persoanelor consacrate în comunitatea educativă este indispensabilă 
pentru că ei sunt în măsură să ducă la îndeplinire o activitate educativă eficace. 
Prezenţa, în acelaşi timp, a călugărilor şi a călugăriţelor, precum şi a preoţilor şi 
a laicilor, oferă elevilor o imagine vie a Bisericii şi facilitează cunoaşterea 
bogățiilor sale. 

Pe această dimensiune eclezială se bazează şi caracteristica şcolii catolice 
de a fi o şcoală pentru toţi, dar care acordă prioritate şi o atenţie specială celor 
mai slabi, săraci, marginalizaţi. 

e) În sfârşit, este cadrul ideal pentru acest dialog permanent între credință şi 
cultură, pentru a se prezenta şi a se confrunta cu alte oferte de sens şi de adevăr 
pe care lumea noastră le oferă. În proiectul educativ al şcolii catolice nu poate 
exista despărțire între momente de învăţare ştiinţifică şi momente de educaţie. 
Fiecare disciplină trebuie să prezinte ştiinţă, valori de asimilat şi adevăruri de 
descoperit. 

Finalitatea şcolii catolice este, pe de o parte, dezvoltarea personalităţii 
integrale a elevilor, pornind de la o viziune creştină despre om, şi, pe de altă 
parte şi în consecinţă, progresiva transformare şi îmbunătăţire a mediului 
înconjurător, atât social, cât şi eclezial. Şcoala va reuşi în misiunea sa când va 
ajuta în mod eficace elevii „să fie, să trăiască şi să convieţuiască”, când îi va 
ajuta să înţeleagă că „a fi” este mai important decât „a avea”, când le va asigura 
o formare morală solidă şi elevii vor învăţa că acest drum spre maturitate nu-l 
pot face singuri, deoarece omul este o fiinţă în comuniune, care trebuie să se 
angajeze într-o muncă solidară. 


5. Să tragem unele concluzii. Ne aflăm la începutul unui nou mileniu. Şcoala 
catolică, acolo unde există, se confruntă cu noi provocări care provin din 
contextul social şi politic. Se vorbeşte despre pluralism generalizat, despre 
criză de valori, despre relativism moral, despre subiectivism şi nihilism... Unele 
guverne nu agreează o şcoală confesională şi nu o ajută deloc... În societăţile 
occidentale tradiţional creştine, credinţa creştină, care era o referinţă şi o sursă 
de lumină, este din ce în ce mai marginalizată... 

Pe de altă parte, şcoala trăieşte în această încrucişare de probleme care 
tulbură acest început de mileniu. Adolescenţii şi tinerii care o frecventează 
trăiesc dificultăţile acestor vremuri. Se găsesc acolo elevi care fug de orice 
efort, sunt incapabili de sacrificiu, nestatornici, lipsiţi de modele de referinţă... 
Din ce în ce mai mult, elevii şcolilor catolice arată o anumită apatie față de 
problemele etice şi religioase, dacă nu chiar o ignoranță completă. Sunt 
interesaţi mai mult de o diplomă, de o formare la nivel înalt şi de o pregătire 
profesională de calitate. 

Gândindu-ne la alte domenii, trăim momente de intransigenţă, de 
naţionalisme închise, de rasism, de confruntări violente, de intoleranţă şi 
fanatism... 

În acest context, şcoala catolică este chemată la o reînnoire curajoasă. Nu 
este vorba de o simplă adaptare, ci de un impuls misionar, de a colabora la 
această nouă evanghelizare la care ne invită Sfântul Părinte loan Paul al II-lea. 
Şi, în această reînnoire şi evanghelizare, trebuie să aibă o identitate proprie, 
particularizată, prin atitudini de dialog, respect şi toleranţă. 

Pe lângă acestea, şcoala catolică trebuie să ofere tinerilor mijloace adecvate 
pentru a-şi găsi un loc într-o societate caracterizată de tehnică şi ştiinţă dar, în 
acelaşi timp, trebuie să ofere o formare solidă de tip creştin. 

Va face acest lucru dacă îndeplineşte cele cinci condiţii despre care vorbeam 
mai sus. 

Dar, în plus, trebuie să fie imaginativă, creativă, curajoasă în cercetarea de 
metode pedagogice noi; trebuie să scape de mediocritate, de rutină şi să meargă 
în avangardă, fiind flexibilă pentru a se adapta mereu la noutățile lumii de 
astăzi şi pentru a oferi răspunsuri actuale şi de calitate la întrebările pe care 
oamenii de aici şi de astăzi şi le pun. 

Evident, vom putea spune că toate acestea sunt idealuri, dar orice proiect 
este un ideal. Realitatea ne situează mult sub aceste niveluri despre care am 
vorbit. Totuşi, nu este vorba de o utopie, de ceva irealizabil. Va deveni 
realitate, ne vom apropia din ce în ce mai mult de aceste realizări dacă, în 
primul rând, noi, profesorii creştini care activăm în şcoli, suntem conştienţi de 
propria noastră identitate; dacă comunitatea educativă îşi revizuieşte şi 
evaluează frecvent experienţele trăite pentru a putea învăţa şi merge mai 
departe; şi dacă întreaga comunitate creştină, adică Biserica, înţelege că este 
responsabilitatea ei să susțină această şcoală, convinsă de faptul că ea îi poate 
ajuta pe tineri să devină constructori unei lumi mai drepte, mai umane şi mai 


creştine. 

Propunerea educativă a şcolii profesionale „La Salle” 


Şcoala profesională „La Salle” din Pildeşti s-a născut ca o alternativă şi un 
răspuns social la dreptul fiecăruia la o educaţie de calitate. Ea completează 
acţiunea educativă a familiei, pentru că părinţii sunt primii educatori şi au 
dreptul de a alege tipul de educaţie pe care o doresc pentru copii lor. 

Biserica Catolică, în calitatea ei de comunitate de credincioşi, se face 
prezentă în mijlocul pluralismului social, cultural şi religios al societăţii noastre 
prin instituţii educative proprii. Această şcoală „La Salle” este una dintre ele 

şi, ca atare, îşi fundamentează acţiunea educativă pe o concepţie creştină despre 
lume şi om. 

Şcolile „La Salle” promovează dăruirea generoasă a educatorilor, crearea 
unei atmosfere de prietenie şi fraternitate, deschiderea faţă de toţi, dar, mai ales, 
faţă de cei nevoiaşi, şi încearcă întotdeauna să dea un răspuns necesităţilor reale 
ale elevilor şi ale societăţii. 

Obiectivele prioritare ale acţiunii noastre educative sunt dezvoltarea 
integrală şi armonioasă a tuturor capacităţilor elevilor noştri, formarea lor în 
respectul față de drepturile şi libertățile fundamentale şi pregătirea lor pentru 
a participa în mod activ, competent şi critic în viaţa profesională, socială şi 
culturală. 

Propunerea noastră educativă pretinde ca elevul să devină propriul său 
stăpân, liber şi responsabil. În acest scop, încercăm să-i facilităm însuşirea 
acelor cunoştinţe, îndemânări şi atitudini necesare pentru dezvoltarea 
personalităţii sale integrale, să-l stimulăm să devină capabil de opţiuni libere 
şi responsabile şi să-şi însuşească o ierarhie de valori care să dea sens vieţii 
sale. 

Comunitatea educativă este compusă din toţi aceia care intervin în viaţa 
centrului: membrii Asociaţiei „Institutul Sfântul loan de La Salle”, care a 
înfiinţat această instituţie, Fraţii Şcolilor Creştine, care o conduc, profesorii, 
elevii, părinţii şi personalul auxiliar. 

Asociaţia „Institutul Sfântul loan de La Salle”, împreună cu Congregația 
„Fraţii Şcolilor Creştine”, stabilesc şi asigură continuitatea principiilor care 
definesc stilul de educaţie în această şcoală, care merge în continuitate cu tipul 
de şcoală şi de educaţie gândite cu peste 300 de ani în urmă de sfântul loan de 
La Salle şi care şi astăzi sunt vii şi se reînnoiesc mereu: 

— ne propunem să stimulăm crearea unui climat de participare care să facă 
posibilă coresponsabilitatea; 

— acordăm o importanţă deosebită muncii intelectuale şi pregătirii 
profesionale serioase pentru ca elevul să ajungă la maximul posibilităţilor sale; 

— dorim să sprijinim folosirea formativă a timpului liber, practicarea 
sportului, organizarea de grupuri şi asociaţii şi să orientăm întrebările şi 
nedumeririle religioase ale elevilor; 

— vrem să promovăm participarea tuturor după capacităţile şi posibilitățile 
fiecăruia pentru îmbogățirea reciprocă. 

Elevul din această şcoală va fi educat pentru a deveni: 

— o persoană trează, conştientă de propria sa demnitate, care dezvoltă 
propriile capacităţi şi se deschide cu încredere spre Transcendent; 

— o persoană cinstită şi sinceră, metodică şi harnică, cu o ţinută morală şi o 
pregătire profesională ireproşabile; 

— o persoană solidară, deschisă faţă de toţi, dispusă să colaboreze, să 
slujească şi să împartă; 

— o persoană conştientă de propriile drepturi, dar şi de propriile datorii şi 
obligaţii; 

— o persoană care luptă pentru dreptate şi solidaritate împotriva oricărui fel 
de marginalizare socială, care caută pacea între oameni şi binele comun; 

— o persoană care trăieşte cu bucurie valorile creştine, încercând să-şi 
construiască propria personalitate după modelul lui Isus Cristos. 

